Minen denst vnd wes ijk gwdes wormach. Wetet werdijge here her meijsster Pawel, beswnderge gode ffrwnt, dat ijk hoppe, dat mijn jwne Pawel jo to Abow gechamen ijs vnd mijt Peter Wijen to hws wessen sal. Lewe her meijsster Pawel, effte em wat wan noden were, wesset em doch mijt goden worden beholpen, dar bijdde ijk jw fruntliken wme. He sal dar de sprake leren ok hebbe ijk dar wijllen mijnen sonne to jw to sendende so forre als gij en to jw nemen wijllen. Ijt is gar eijn fijn jwne; Got vnd Marija heft em fele wernost (= wernoft) geffen, ijk wolde sijn chosst wor en wol betalen, men he mochte nijcht anders spreken wen lattijnijch effte fijnnijch. Dot wol vnd schrijffet mij doch eijn antwort. Jtem ersamen her meijsster Pawel, mij wondert ganch grot dat ijk won des genedijgen heren bijsschoppes genaden nijcht eijn breffeken effte wan jw [gekregen], effte ijk ok sijner genaden to danke gedan hebbe. Wor wor de warre entfijnk ijk jo vp den dwrssten chopp; ijk hebbe noch wan sijner vnd jwer botter vnd noch al dat grawewerk vnd de hwde al wnworchofft, ok de war de ijk sijner genaden sande, choffte ijk jo wor ret gelt den bessten chopp; leijdesche; vnd hagensche laken chonnde ijk nijcht to choppe hebben. Dat segen jo al sijnne dener wol, vnd de choppelwde de hebben ijt ijw wol gesecht wor wor ijk dede dar ijnne jo mijnen besten flijt vnd wijl ijt noch al tijt gernne don. Jtem ijk hebbe noch gelt, dat sijner genaden to chompt, als de rekenschopp medebrachte; wesste ijk wat ijk ssijner genaden ssenden solte, dat wolde ijk gernne don; mij ssede Hans Swrpel(!), dat he brachte dem here bijsschschop [½](c) wogensschot, dat mij grot wnder hefft dat he nijcht an mij schreff. Jtem den mij de schijpper wan dem wogensschote ssede, dat ijt de here bijsschschoppe hebben ssolde, den hadde he ijt al ijnne. Hadde ijk dat wor er gewesst, so hadde ijk ijt syner genaden gesant. Ijk wesste ijt al nijcht dar wme. Lewe her meijsster Pawel, al wat ijwwer genaden herre bijsschoep dennt, so forre ijt to chopen is to Danke, dat wijl ijk ijw jo mijt der helpe Gades wol senden, dar twijffelt nijcht ane, ok chrege de here nw wol tro…. glesser meijsster vnd polfermaker vnd solke lwde, dar sijne genaden wme schreff, de solde he nu wol chrijgen; ijt was den ehe gen den wijnter se wolden nijcht dar wt. Nijcht mer wen ffele gode nacht vnd segget sijner genaden mijnen denst. Gescreuen to Dancke den donner dach wor swnte Johannes ijnt jar m v(c) &x. Hans Chonnert. Adress: Deme werdigenn herenn her meister Paul Sæl to Abou, ssal dusse breff.